SKLEP KOMISIJE

z dne 7. maja 2021

o spremembi Sklepa 2017/C 31/12 o ustanovitvi strokovne skupine Komisije „Platforma za dobrobit živali“

(Besedilo velja za EGP)

(2021/C 185/04)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) S Sklepom Komisije 2017/C 31/12 (1) je bila ustanovljena strokovna skupina „Platforma za dobrobit živali“ (v nadaljnjem besedilu: platforma). Glavna naloga platforme je pomagati Komisiji in prispevati k vzdrževanju rednega dialoga o zadevah Unije, ki so neposredno povezane z dobrobitjo živali, kot so izvrševanje zakonodaje, izmenjava znanstvenih spoznanj, inovacije in dobre prakse na področju dobrobiti živali.

(2) Obdobje uporabe Sklepa 2017/C 31/12 je bilo prvotno določeno do 31. decembra 2019, s Sklepom Komisije 2019/C 405/05 (2) pa je bilo podaljšano do 30. junija 2021.

(3) Platforma je v štirih letih delovanja postala široko priznan forum za ohranjanje odprtega dialoga na področju dobrobiti živali, izmenjavo dobrih praks ter izvajanje nezakonodajnih pobud, na katerem sodelujejo tako države članice kot ustrezni deležniki iz vse Unije in katerega namen je izboljšati dobrobit živali.

(4) Komisija je 20. maja 2020 sprejela sporočilo z naslovom „Strategija ‚od vil do vilic‘ za pravičen, zdrav in okolju prijazen prehranski sistem“ (3). Strategija vključuje ukrepe, povezane z dobrobitjo živali, kot so preučitev možnosti za oznako EU o dobrobiti živali, delo v zvezi z vprašanji, povezanimi z izvrševanjem zakonodaje o dobrobiti živali, ali zbiranje mnenj, ki podpirajo prihodnjo revizijo zakonodaje o dobrobiti živali. Platforma ima lahko pomembno vlogo pri oblikovanju navedenih ukrepov.

(5) Poleg tega bi lahko platforma v okviru Uredbe (EU) 2017/625 Evropskega parlamenta in Sveta (4) Komisiji pomagala tudi pri oblikovanju smernic ali pripravi nezakonodajnih aktov, namenjenih lažjemu in usklajenemu izvajanju pravil o dobrobiti živali, in sicer z zagotavljanjem prispevkov o tehničnih in znanstvenih vprašanjih ter praktičnih izkušenj na tem področju.

(6) Zato bi platforma morala nadaljevati svoje dejavnosti z obnovljenim članstvom, da bi zagotavljala pomembne prispevke v zvezi s trenutnimi prednostnimi nalogami Komisije na področju dobrobiti živali.

(7) Zato je primerno, da se obdobje uporabe Sklepa 2017/C 31/12 podaljša za štiri leta, in sicer do 30. junija 2025.

(8) Sklep 2017/C 31/12 bi bilo zato treba ustrezno spremeniti –

SKLENILA:

Edini člen Člen 16 Sklepa 2017/C 31/12 se nadomesti z naslednjim: „Člen 16 Uporaba Ta sklep se uporablja do 30. junija 2025.“

V Bruslju, 7. maja 2021 Za Komisijo Stela KIRIAKIDES članica Komisije

(1) Sklep Komisije z dne 24. januarja 2017 o ustanovitvi strokovne skupine Komisije „Platforma za dobrobit živali“ (UL C 31, 31.1.2017, str. 61).

(2) Sklep Komisije z dne 29. novembra 2019 o spremembi Sklepa 2017/C 31/12 o ustanovitvi strokovne skupine Komisije Platforma za dobrobit živali (UL C 405, 2.12.2019, str. 5).

(3) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, Strategija „od vil do vilic“ za pravičen, zdrav in okolju prijazen prehranski sistem (COM(2020) 381 final).

(4) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).